A Tanács 2432/2001/EK rendelete
(2001. november 20.)
a kettős felhasználású termékek és technológia kivitelére vonatkozó közösségi ellenőrzési rendszer kialakításáról szóló 1334/2000/EK rendelet módosításáról és frissítéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére,
tekintettel a Bizottság javaslatára,
mivel:
(1) A 1334/2000/EK rendelet [1] alapján a kettős felhasználású termékek (beleértve a szoftvereket és a technológiát is) Közösségből történő kivitelét hatékony ellenőrzésnek kell alávetni.
(2) Annak érdekében, hogy a tagállamok és a Közösség eleget tudjanak tenni nemzetközi kötelezettségeiknek, az 1334/2000/EK rendelet I. melléklete tartalmazza a rendelet 3. cikkében említett kettős felhasználású termékek és technológia közös jegyzékét, amely rendelet a kettős felhasználású termékekre és technológiára vonatkozó, nemzetközileg megállapodott ellenőrzések, köztük a Wassenaari Megállapodás, a Rakétatechnológiai Ellenőrzési Rendszer (MTCR), a Nukleáris Szállítók Csoportja (NSG), az Ausztrália Csoport és a Vegyifegyver-tilalmi Egyezmény végrehajtásáról rendelkezik.
(3) A 1334/2000/EK rendelet 11. cikke előírja, hogy az I. és a IV. mellékletet frissíteni kell azokkal a kötelezettségekkel és kötelezettségvállalásokkal, valamint azok módosításaival összhangban, amelyeket a nemzetközi atomsorompó-rendszer és az export-ellenőrzési megállapodások tagjaként vagy az ide vonatkozó nemzetközi szerződések ratifikálásával minden tagállam elfogadott.
(4) A Wassenaari Megállapodás 2000. december 1-jei teljes ülésén, az Ausztrália Csoport 2000. október 5-i teljes ülésén, a Rakétatechnológia Ellenőrzési Rendszer 2000. október 13-i teljes ülésén és a Nukleáris Szállítók Csoportjának 2000. június 23-i teljes ülésén elfogadott változtatások figyelembevétele érdekében az I. és IV. mellékletet módosítani kell.
(5) Annak érdekében, hogy megkönnyítsék a hivatkozásokat az exportellenőrző hatóságok és a hivatalok számára, frissített és egységes szerkezetbe foglalt változatban közzé kell tenni az 1334/2000/EK rendelet mellékleteit, figyelembe véve a 2000. év során a nemzetközi fórumokon a tagállamok által elfogadott összes módosítást.
(6) Ezzel egyidejűleg indokolt, hogy az egyértelműség érdekében a 1334/2000/EK rendeletben átjavítsák a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendeletre [2] való hivatkozásokat.
(7) A 1334/2000/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
A 1334/2000/EK rendelet a következőképpen módosul:
a) A 14. cikkben az "A 2454/93/EGK rendelet 463-470. és 843. cikkének rendelkezései" helyébe az "A 2454/93/EGK rendelet 843. és 912a.-912g. cikkének rendelkezései" szöveg lép.
b) A mellékletek helyébe e rendelet mellékletei lépnek.
2. cikk
Ez a rendelet az Európai Közösségek Hivatalos Lapjában való kihirdetését követő 30. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. november 20-án.